<classify> VIFO vitatu vyenye utata vimeibua taharuki kubwa ikiwemo patashika, nguo kuchanika iliyotokea katika kijiji cha Loita, wilayani Arumeru wakati mtu aliyekuwa amekufa, na mwili wake kuwekwa ndani ya jeneza tayari kwa maziko, alipojitokeza kwenye maziko yake mwenyewe.Katika tukio la pili; shughuli ya kimila ya kabila la Kisukuma maarufu kama Chagulaga mkoani Mbeya imesababisha kifo cha mtu mmoja baada ya kuzuka kwa vurugu ambazo haijajulikana chanzo chake japo baadhi ya mashuhuda wanasema ni kugombea mwali.Tukio la tatu ni la kutokomea kwa wanaodaiwa kuwa ni ndugu wa marehemu wa mwanamume mmoja aliyeuawa baada ya kupigwa risasi kwa kukaidi amri alipoingia katika Kambi ya Jeshi la Ulinzi la Wananchi JWTZ, Mapinga baada ya kuamriwa kupimwa vinasaba DNA.Tukio la marehemu kuibuka Ilikuwa ni katika maandalizi ya mazishi ya Elisante Mbise, mkazi wa kijiji cha Loita, ambaye alikuwa amepotea kwa zaidi ya wiki nne, huku wazazi, ndugu, jamaa na marafiki wakiwa wamekata tamaa ya kumuona tena maana hata simu yake haikuwa inapatikana.Kwa mujibu wa baba mzazi, Samuel Mbise, mwanawe Elisante alikuwa anafanya kazi katika mashamba ya Malula, yaliyoko eneo la Kingori wilayani Arumeru, karibu na Kiwanja cha Ndege cha Kimataifa cha Kilimanjaro KIA.Hata hivyo, Elisante alidaiwa kutoweka mwishoni mwa mwezi Julai na kwenda kusikojulikana, huku jitihada zote za kumtafuta zikigonga mwamba.Baadaye, mwili wa mtu mmoja aliyekufa uligundulika katika maeneo ya vichaka karibu na mashamba ya Malula ambako Elisante alikuwa akifanya kazi, na baada ya taarifa kutolewa, ndugu walikwenda kuuchunguza.Inadaiwa kuwa wadogo zake na Elisante walipouona ule mwili, walidhani ni wa kaka yao maana urefu na unene wa marehemu na ule wa Elisante vilishabihiana.Ndipo wakauchukua ule mwili ambao ilikuwa vigumu kutambua sura maana ulishaanza kuoza, na kuupeleka nyumbani tayari kwa maziko.Baada ya mwili kuwekwa ndani ya jeneza, shughuli za msiba na maandalizi ya kuulaza kaburini yalianza.Hata hivyo wakati watu wanatoa heshima zao za mwisho ndipo Elisante, ambaye ndiye marehemu, aliibuka na kusababisha tafrani kubwa watu wakikimbia hovyo.Alisema kumbe Elisante alipoacha kazi kule Malula, alikwenda Mirerani kujaribu bahati yake kwenye machimbo ya tanzanite.Baadaye habari zilimfikia kuwa ndugu na wazazi wake walijua amekufa na wako mbioni kuzika mwili uliodaiwa kuwa ni wake.Mwenyekiti wa Kijiji cha Loita, Jackson Kaaya alithibitisha tukio hilo na kueleza kuwa baada ya Elisante kujitokeza, uongozi wa kijiji na kata walitoa taarifa Polisi ambapo askari walitumwa kwenda kuuchukua mwili wa yule mtu asiyejulikana ili ukazikwe na halmashauri.Chagulaga yasababisha kifo Kutoka mkoani Mbeya shughuli ya asili ya kimila ya kabila la Kisukuma maarufu kama Chagulaga imesababisha kifo cha mtu mmoja baada ya kuzuka kwa vurugu ambazo haijajulikana chanzo chake japo baadhi ya mashuhuda wanasema ni kugombea mwali.Kwa mujibu wa taarifa iliyotolewa kwa vyombo vya habari na Kamanda wa Polisi Mkoa wa Mbeya, Ulrich Matei aliyekuwa kwenye tukio hilo amejulikana kwa jina la Peter Fungwe maarufu kwa jina la Mandangu 22 mkazi wa kijiji cha Kasanya wilayani Chunya.Kamanda Matei alisema tukio hilo lilitokea Septemba 14, mwaka huu saa tisa na nusu jioni katika kijiji cha Kasasya, kata ya Lupa wilayani Chunya.Alisema kabla ya kifo chake alipigwa kichwani na kitu kizito kisicho na ncha kali na alifariki dunia wakati akiendelea kupata matibabu katika Hospitali ya Rufaa Mbeya.Marehemu alijeruhiwa kwa kupigwa kitu kizito kichwani na watu hao katika Kijiji cha Kasasya, Kata ya Lupa, Tarafa ya Kipembawe, Wilaya ya Chunya, Mkoa wa Mbeya.Chanzo cha tukio hili ni ugomvi uliotokea kwenye harusi ya kimila ya kabila la wasukuma kwenye chagulaga nyumbani kwa Luponya Upule. Mwili wa Mandangu umefanyiwa uchunguzi wa kitabibu na kukabidhiwa ndugu.Msako unaendelea kuwabaini na kuwakamata wahusika, alisema Matei.Waingia mitini kwa kutakiwa kupimwa DNA Tukio la tatu ni la kutokomea kwa wanaodaiwa kuwa ni ndugu wa marehemu wa mwanamume mmoja aliyeuawa baada ya kupigwa risasi kwa kukaidi amri alipoingia katika Kambi ya Jeshi la Ulinzi la Wananchi JWTZ Mapinga wilayani Bagamoyo mkoani Pwani baada ya kuamriwa kupimwa vinasaba DNA.Habari Kamili ya tukio hili soma Uk 4.Imeandikwa Na, Marc Nkwame, Arusha, Joachim Nyambo, Mbeya na John Gagarini, Kibaha.  <topic>: kitaifa 